**“Тыйаатыр кэрэ эйгэтэ” тиэмэҕэ**

**5-7 кылаастарга уруогу таһынан дьарык**

**Дьарык сыала:** Оҕоҕо тыйаатыры ускуустуба быһыытынан арыйыы.

**Үөскэтиллэр сыаннастар:** Кэрэни кэрэхсээһин, тыйаатырга сылдьыы култуурата.

**Дьарык кээмэйэ:** 30 мүн.

**Дьарык бэриллэр ньымата:** мультимедийнэй матырыйаалы (видеоролик, презентация) туһанан, эвристическэй кэпсэтиини ыытыы, матырыйаалы анаарыы, анаалыстааһын.

**Туһаныллар матырыйаал көрүҥэ:**

- сценарий,

- видеороликтар,

- презентация.

**Дьарык структурата:**

**1 чааһа. Мотивация.**

Оҕолору кытта аһаҕас кэпсэтиини тэрийии.

**2 чааһа. Сүрүн чааһа**

Видеороликтары көрүү. Көрбүт матырыйааллар тиэмэлэринэн кэпсэтии.

**3 чааһа. Түмүк**.

Дьарыгы түмүктээһин, рефлексия.

Дьарык сынаарыйа

**1 чааһа. Мотивация. 4 мүн.**

**Учуутал.** Үтүө күнүнэн, оҕолор! Биһиги бүгүн түҥ былыргыттан үөскээбит, дьону арыт үөрдэр, ытатар, арыт куттуур, долгутар, бэйэтин иһигэр литэрэтиирэни, муусуканы, үҥкүүнү, ырыаны, уруһуйу түмпүт ускуустуба көрүҥүн туһунан кэпсэтиэхпит. Ол ханнык ускуустуба көрүҥэ буолуой?

*(Үөрэнээччилэр хоруйдууллар).*

**Учуутал.** Тыйаатыр! Саамай сөп! Эһиги тыйаатырга сылдьыбыккыт дуо? Тыйаатыр туһунан тугу билэҕит?

*(Үөрэнээччилэр хоруйдууллар)*

**Учуутал.** Маладьыастар. Үгүһү билэр эбиккит. Билигин биһиги эдэр артыыс Сайдам Саввинов бэйэтэ хайдах тыйаатыр эйгэтигэр киирбитин туһунан видеоролик көрүөхпүт.

**Видеоролик 2 мүн. Сайдам Саввинов.**

**Учуутал.** Көрбүппүт курдук, бэрт кыра саастан тыйаатыр туруорууларыгар кыттыахха сөп эбит. Эһиги сыаҥкаҕа оонньуу сылдьыбыккыт дуо?

*(Үөрэнээччилэр хоруйдууллар)*

**2 чааһа. Сүрүн чааһа. 7 мүн.**

**Учуутал.** Саха Өрөспүүбүлүкэтэ тыйаатырдарынан Аан дойдуга биллэр. Олортон саамай аатырбыт, дьон-сэргэ биһирэбилин ылбыт П.А. Ойуунускай аатынан Саха академическай тыйаатыра буолар. Биһиги билигин онно экскурсиялыы барыахпыт.

**Видеоролик 6 мүн. 35 сөк. (Дириэктэр Петр Макаровтыын экскурсия).**

**Учуутал.** Маладьыастар. Биһиги билигин тыйаатыр артыыһа хайдах уобараска киирэрин туһунан Айсен Лугинов кэпсиирин көрүөхпүт.

***Видеоролик 1 мүн. 53 сөк. (Саха тыйаатырын артыыһа Айсен Лугинов)***

**Учуутал.** Оҕолор, дьэ, аны билигин тест толоруохпут.

**Тест 5 мүн.**

**Сыаҥкаҕа артыыс биир да тылы саҥарбакка барытын хамсаныынан, мимикананан көрдөрөрө туох диэн буоларый?**

- Монолог

- Пантомима (сөп)

- Үҥкүү

**Кэнсиэр, испэктээк буоларын туһунан биллэриини туох дииллэрий?**

- Реклама

- Афиша (сөп)

- Сонун

**Испэктээк ортотугар буолар сынньалаҥ?**

- Антракт (сөп)

- Перемена

- Уоскулаҥ

**Тыйаатырга артыыстар састааптара?**

- Бөлөх

- Труппа (сөп)

- Кылаас

**Сыанаҕа эрэ туттуллар оҥоһук иһиттэри, маллары, киэргэллэри туох диэн ааттыылларый?**

- Косметика

- Бутафория (сөп)

- Грим

**Тыйаатырга испэктээк маҥнайгы туруорууллута?**

- Премьера (сөп)

- Дебют

- Аншлаг

**3 чааһа. Түмүктүүр рефлексия. 3 мүн.**

**Учуутал.** Дьэ, оҕолор бүгүн туох саҥаны биллигит? Тыйаатыр артыыһа буолар санаа кимиэхэ эмит үөскээтэ дуо? Туох санааҕа кэллигит?

“Тыйаатыр көрөөччүтэ суох сатаммат” диэн бэргэн этии баар. Ол курдук, бука бары артыыс да буолбатарбыт, тыйаатырга сылдьыы култууратын тутуһар, махталлаах көрөөччүлэр буолуохпут диэн бэйэ-бэйэбитигэр андаҕайыаҕыҥ.

*Үөрэнээччилэр санааларын үллэстэллэр.*